
ΜΟΥΣΙΚΗ
Μουσικό – εκπαιδευτικό πρόγραμμα

«Γνωρίζοντας τη Μουσική και τους Μουσικούς»

Σχεδιασμός, επιμέλεια

Γιώργος Κουμεντάκης
Παρασκευή 9, Σάββατο 10, Κυριακή 11 
& 
Σάββατο 17, Κυριακή 18 Μαρτίου 2012

Με ελεύθερη είσοδο

Το Ίδρυμα Μιχάλης Κακογιάννης και η Πρωτοβουλία Κοινωνικής Ευαισθητοποίησης «Πρώτα το Παιδί» διοργανώνουν το Μάρτιο του 2012 το μουσικό – εκπαιδευτικό πρόγραμμα «Γνωρίζοντας τη Μουσική και τους Μουσικούς». Ο σχεδιασμός η πρόταση και επιμέλεια του προγράμματος είναι του Γιώργου Κουμεντάκη. Το πρόγραμμα πραγματοποιείται με την ευγενική χορηγία του Ταχυδρομικού Ταμιευτηρίου. 

Βασικός στόχος αυτού του προγράμματος είναι η δημιουργία ενός περιβάλλοντος όπου μπορεί να ανθίσει η μουσική προσφορά. Οι καλλιτέχνες και οι ομάδες, που έχουν επιλεγεί, κινούνται στο χώρο της μουσικής εκπαίδευσης σε ένα επίπεδο ελευθέρων σπουδών και το κοινό χαρακτηριστικό στην προσφορά τους είναι ότι πρόκειται για νέες δυνάμεις οι οποίες μέσα από μία εκπαιδευτική διαδικασία υψηλού επιπέδου καταλήγουν σε μία καλλιτεχνική σύμπραξη με αξιόλογο μουσικό αποτέλεσμα μέσω της έρευνας και της ανταλλαγής παραδόσεων, μουσικών εμπειριών και υλικού.

Μία πολύ σημαντική παράμετρος του προγράμματος έγκειται στο γεγονός ότι στις συλλογικές συμμετοχές του 2ου κύκλου συναυλιών περιλαμβάνονται σχήματα και προσπάθειες από την περιφέρεια (Κυκλάδες και Μακεδονία) όπου έχουν δημιουργηθεί δυναμικές μουσικές κοινότητες με διαρκή παρουσία και έντονη εκπαιδευτική και καλλιτεχνική δραστηριότητα.

Συγχρόνως, αναδεικνύονται οι διεθνείς συνεργασίες και καλλιτεχνικές ανταλλαγές με την ανταλλαγή μουσικών εμπειριών και υλικού διαφορετικών παραδόσεων και τη σύμπραξη Ελλήνων μουσικών, που ζουν στην Ελλάδα, με μουσικούς Έλληνες και μη από το εξωτερικό.

Ο πρώτος κύκλος «Δάσκαλοι και Μαθητές» περιλαμβάνει τρεις συναυλίες την Παρασκευή 9, το Σάββατο 10 και την Κυριακή 11 Μαρτίου 2012 από τρεις σολίστες που διδάσκουν και δημιουργούν στην Ελλάδα. Παράλληλα, ο καθένας στον τομέα του έχει ήδη να επιδείξει σημαντικό έργο τόσο εκπαιδευτικό όσο και καλλιτεχνικό. Μαζί τους επί σκηνής θα βρεθούν μαθητές τους, σε διαφορετικά είδη μουσικής διδασκαλίας τους.

-  Η ομάδα Quilombo σε μάθημα κρουστών και οι μαθητές τους
-   Φωνητικό Σύνολο Vocal Inventions του Δημοτικού Ωδείου Μοσχάτου - Ταύρου,  Μαέστρος: Όλγα Αλεξοπούλου
- To Μουσικό Εργαστήριο Φίλιππου Τσαλαχούρη " Εν Αρχή ην ο Ήχος" 
-  Αγάπη Παπαμήτσου Σοπράνο
Ιωάννα Βρακατσέλη Μέτζο Σοπράνο
Ελένη Σταμπολή Πιάνο
&
Άννυ Μαρκοδημητράκη Πιάνο
Γιώτα Οικονομοπούλου Πιάνο
"Με την υποστήριξη του Ωδείου Σαπφώ"

- Η Άννα Στερεοπούλου θα παρουσιάσει στο πλαίσιο μουσικού εργαστηρίου - ρεσιτάλ τις βασικές μεθόδους και λειτουργίες της μουσικής και του ήχου στην εικόνα, μέσα από διαφορετικές τεχνικές, βάσει της ιστορικής και παράλληλης εξέλιξης των δύο τεχνών (Μουσική – Κινηματογράφος). 


Ο δεύτερος κύκλος «Μουσικές Κοινότητες» περιλαμβάνει ακόμη τρεις συναυλίες το Σάββατο 17 και την Κυριακή 18 Μαρτίου 2012 από καταξιωμένους συνθέτες -μουσικούς σε σύμπραξη με αναγνωρισμένα μουσικά σύνολα της Αθήνας αλλά και της περιφέρειας.  
-Νίκος Κυπουργός και η Ορχήστρα Κυκλάδων
Η νεοσύστατη ορχήστρα αποτελείται από 18 μέλη που συνδυάζουν μία μεγάλη ποικιλία παραδοσιακών, λαϊκών οργάνων και τραγούδι.

Το πρόγραμμα της συναυλίας περιλαμβάνει ελληνική μουσική και τραγούδια σε όλες τις εκφάνσεις, παραδοσιακή, λαϊκή και έντεχνη.


- Αλέξανδρος Μούζας με το Ergon Ensemble 

Το ERGON ENSEMBLE πρωτοεμφανίστηκε το 2004 σαν άτυπο μουσικό σύνολο του Φεστιβάλ Παξών. Έχει πάρει την σημερινή μορφή του από το 2008. Απαρτίζεται από ταλαντούχους μουσικούς που έχουν συμμετάσχει, όλα αυτά τα χρόνια, στο International Ensemble Modern Academy στους  Παξούς.  


- ΝΕΟΙ ΠΑΝΕΣ
Μία μουσική πρόβα / εργαστήριο για τις ελληνικές & «καθ’ ημάς» μουσικές παραδόσεις   
Το μουσικό σύνολο / εργαστήριο «Νέοι Πάνες» του Τμήματος Μουσικής Επιστήμης & Τέχνης του Πανεπιστημίου Μακεδονίας, προσφέρει μία παρουσίαση των μουσικών οργάνων που δεσπόζουν εδώ και αιώνες στο λαϊκό και λόγιο πολιτισμό της νότιας Βαλκανικής.  

Οι νέοι μουσικοί που απαρτίζουν την ομάδα αυτή - φοιτητές και αυριανοί επαγγελματίες - μαζί με τους καθηγητές τους, «μουσικοτροπούν» και αυτοσχεδιάζουν με την πλούσια φρασεολογία και την περίτεχνη αρχιτεκτονική των οικείων μουσικών μας παραδόσεων, προτείνοντας μία ερμηνεία που φιλοδοξεί να συγκεράσει την παλαιά με τη σύγχρονη μουσική πράξη της πόλης.
Μετά την παρουσίαση θα ακολουθήσει μία μουσική παράσταση 30 λεπτών όπου και θα παρουσιαστούν σκοποί και συνθέσεις μέσα από τους οποίους αναδεικνύονται τα μουσικά όργανα που θα παρουσιαστούν. 
Συμμετέχουν οι:

Αγκιστριώτης Παντελής (πολίτικη λύρα), Aντωνιάδης Γιάννης (κλαρίνο), Αυγερινός Αντώνης (μπουζούκι), Βαλάση Λουκία (σαντούρι), Ζιγκερίδης Βασίλης (κανονάκι), Ζιγκερίδης Κώστας (μπαγιάν), Καμπουρίδου Στέλλα (καβάλι), Κόκκορης Αργύρης (τραγούδι, ούτι), Κρομμύδας Χρήστος (μπουζούκι), Κώττη Χαριτίνη (βιολί), Λαμπαδάκη Ναταλία (τραγούδι), Παπαστεριοπούλου Αλεξάνδρα (κρουστά), Ριζόπουλος Αλέξανδρος (κρουστά).

Καλλιτεχνική επιμέλεια, συντονισμός μουσικού συνόλου: Ατζακάς Θύμιος, Αχαλινωτόπουλος Μάνος, Σινόπουλος Σωκράτης, Τσικουρίδης Λευτέρης 
Το Πρόγραμμα απευθύνεται σε μαθητές μέσης εκπαίδευσης με έμφαση στους μαθητές των Μουσικών και Καλλιτεχνικών Σχολείων, των Ειδικών Σχολείων και των Ωδείων, και αποτελεί εργαλείο για τους εκπαιδευτικούς των συναφών κλάδων.

Μουσικό-εκπαιδευτικό Πρόγραμμα:

«Γνωρίζοντας τη Μουσική και τους Μουσικούς»

Συναυλίες Α’ Κύκλου

Παρασκευή 9 Μαρτίου στις 18:00 -20:00 Ομάδα Quilombo
Σάββατο 10 Μαρτίου στις 12:00 -14:00 Άννα Στερεοπούλου
Κυριακή 11 Μαρτίου στις 12:00 -14:00:

-  1. Φωνητικό Σύνολο Vocal Inventions του Δημοτικού Ωδείου Μοσχάτου - Ταύρου,  Μαέστρος: Όλγα Αλεξοπούλου


2. To Μουσικό Εργαστήριο Φίλιππου Τσαλαχούρη " Εν Αρχή ην ο Ήχος" 

Ένα παιχνίδι ανακάλυψης των ήχων.  Ήχοι καθημερινοί, ήχοι της φύσης, ανθρώπινοι, ιδωμένοι από μια άλλη οπτική αποτελούν το πρωτογενές συστατικό της μουσικής.  Με το μέσο απλών, καθημερινών υλικών αλλά και φλάουτου και πιάνου, ο Φίλιππος Τσαλαχούρης οργανώνει ένα εργαστήριο ανοιχτό σε κάθε ηλικία και σε όλους όσους αγαπούν τη μουσική.

3. Αγάπη Παπαμήτσου Σοπράνο
Ιωάννα Βρακατσέλη Μέτζο Σοπράνο
Ελένη Σταμπολή Πιάνο
&
Άννυ Μαρκοδημητράκη Πιάνο
Γιώτα Οικονομοπούλου Πιάνο

"Με την υποστήριξη του Ωδείου Σαπφώ"









Αίθουσα: Θέατρο
Είσοδος Ελεύθερη 
Κρατήσεις θέσεων: 210 3418579, Δευ-Παρ 11:00 - 14:00
Συναυλίες Β’ Κύκλου

Σάββατο 17 Μαρτίου στις 12:00 -14:00 Αλέξανδρος Μούζας με το Ergon Ensemble  Σάββατο 17 Μαρτίου στις 20:00 - 22:00 Νίκος Κυπουργός & η Ορχήστρα Κυκλάδων
Κυριακή 18 Μαρτίου στις 12:00 -14:00 Νέοι Πάνες – Θύμιος Ατζακάς και Σωκράτης Σινόπουλος
Αίθουσα: Θέατρο
Είσοδος Ελεύθερη 
Κρατήσεις θέσεων: 210 3418579, Δευ-Παρ 11:00 - 14:00
Όλοι οι θεατές των 3 συναυλιών του Α' Κύκλου (Δάσκαλοι και Μαθητές)

θα αποκτήσουν το δικό τους κουμπαρά, 

μια προσφορά του Ταχυδρομικού Ταμιευτηρίου.
Χορηγός Προγράμματος: Ταχυδρομικό Ταμιευτήριο

Με την Υποστήριξη της Πρωτοβουλίας Κοινωνικής Ευαισθητοποίησης 
«Πρώτα το Παιδί»
Ίδρυμα Μιχάλης Κακογιάννης

Πειραιώς 206, Ταύρος, Αθήνα 117 78,  τηλ. 210 3418 550,  φαξ.  210 3418 570

Ηλεκτρονικό ταχυδρομείο : info@mcf.gr Ιστοσελίδα:  www.mcf.gr 
Υποστηρικτές Ιδρύματος Μ. Κακογιάννης
Konstantinos
Playground Productions
Χορηγοί  Επικοινωνίας Ιδρύματος Μ. Κακογιάννης
ΤΑ ΝΕΑ 
    METROPOLIS
    Το Ποντίκι

Αθήνα 9,84          BHMA FM 99.5 
    Ως 3

e-go.gr                  ελculture.gr                 clickatlife.gr        

culturenow.gr    mediasoup.gr               monopoli.gr       in2life.gr
camerastyloonline.wordpress.com
Γραφείο Τύπου ΙΜΚ:  Χαρά Πετρούνια 

 210 52 44 648, 6972 710 991, e-mail: x-petrouyia@ath.forthnet.gr

ΠΛΗΡΟΦΟΡΙΕΣ ΓΙΑ ΤΟΥΣ ΣΥΝΤΕΛΕΣΤΕΣ

Γιώργος Κουμεντάκης

Ο Γιώργος Κουμεντάκης είναι ένας από τους πιο αναγνωρισμένους Έλληνες συνθέτες της νέας γενιάς. Η μουσική του γραφή χαρακτηρίζεται από ποικιλία μουσικών ιδιωμάτων και διαρκή αναζήτηση νέων κατευθύνσεων.


Tο 1992 o Γιώργος Κουμεντάκης κέρδισε την υποτροφία "Prix de Rome", μένοντας την επόμενη χρονιά ως «resident composer» στη Γαλλική Ακαδημία της Ρώμης (Villa Medicis). To 1994 τιμήθηκε με το βραβείο «Νίκος Καζαντζάκης».


Την περίοδο 1998-2000 εργάστηκε ως “composer in residence” για την Clio Gould και του συνόλου BT Scottish Ensemble στο Λονδίνο, με την ευγενική υποστήριξη του ιδρύματος “Michael Marks Charitable Trust”.
Μέχρι σήμερα, ο Γιώργος Κουμεντάκης έχει συνθέσει πάνω από 100 έργα για ορχήστρα, ορχήστρα δωματίου, όπερες, σόλο όργανα, καθώς και μουσική για χορό, αρχαία τραγωδία και θέατρο. 'Εχει επίσης συνεργαστεί με άλλους καλλιτέχνες σε παραγωγές με πολυμέσα (installations, video art/animation, κ.ά.).


Έργα του έχουν παρουσιαστεί παγκοσμίως σε περισσότερες από 400 συναυλίες σε διεθνούς κύρους αίθουσες συναυλιών, όπως είναι οι: Salle Olivier Messiaen, Théâtre de l’Archevêché, Teatro la Fenice, Alte Oper, Benesse Museum in Naoshima, Amsterdam Concertgebouw, Purcell Room, Wigmore Hall, Carnegie Hall, Forbidden City Concert Hall-(Beijing), Auditorio Nacional de Musica (Madrid), Clarice Smith Performing Arts Center (Maryland), Piccolo Teatro (Milano), Guarnerius Art Center (Belgrade), Ωδείο Ηρώδου Αττικού , Μέγαρο Μουσικής Αθηνών, Μέγαρο Μουσικής Θεσσαλονίκης και σε πολλά διεθνή φεστιβάλ, μεταξύ άλλων: Biennale di Venezia,  1985 European Year of Music, Semaines Musicales Internationales d' Orleans, Φεστιβάλ Επιδαύρου, Φεστιβάλ Αθηνών (2005, 2006, 2009), World Music Days Festival: 1987 (Germany), 1988 (Hong Kong), 1990 (Oslo), Frankfurt Feste, Conferenza Musicale Mediterranea, Nieuwe Muziek Middelburg Festival, Lecce Festival, Ypres Guitar Festival Βέλγιο 2002, Luigi Legnani Festival 2002, Tage für Neue Musik (Zürich), Dundee Guitar Festival 2002, New Musica, 11o Festival Internazionale della Chitara citta di Mottola 2002, Aix en Provence Festival, Présences 1992 και 2004 (Radio France), Δημήτρια Θεσσαλονίκης 2007, Cultural Year of Greece in China 2007-2008, 2008 XIX Festival Forfest Czech Republic, 2008 Electromedia Works Festival, 2009 Milano Incontra La Grecia, etc.

Έργα του Γιώργου Κουμεντάκη έχουν παρουσιαστεί από σημαντικά μουσικά σύνολα, όπως: Beijing Symphony Orchestra, Accademia Musicale Siciliana, Accentus/Axe 21 chamber choir, Arraymusik Ensemble, BT Scottish Ensemble, Composers Ensemble, Dissonart Ensemble, Divertimento Ensemble, Ensemble Intercontemporain, European Community Youth Orchestra, Hong Kong Ensemble, Kronos Quartet, Leonardo Quartet, Nash Ensemble,  Odessa Camerata,  Orchestre des Jeunes de la Mediterranée, Oslo Sinfonietta, Russian State Symphony Orchesra Young Russia, Sentieri Selvaggi Ensemble, Tangos a Cuatro, The City of Oxford Orchestra, Ορχήστρα Χρωμάτων, Καμεράτα Μεγάρου Μουσικής Αθηνών, Κρατική Ορχήστρα Θεσσαλονίκης, Κρατική Ορχήστρα Αθηνών, Νέο Ελληνικό Κουαρτέτο, Μακεδονικό Κουαρτέτο Σαξοφώνων. 


Μουσική του έχουν διευθύνει μεταξύ άλλων οι: Mathias Bamert, Martin Brabbins, Gaetano Colajanni, Olivier Cuendet, Christian Eggen, Henri Gallois, Sandro Gorli, Christopher Warren-Green, James Judd, Henry Kucharzyk, Tan Lihua, Diego Masson, Ingo Metzmacher, Peter Wiegold, Igor Savrouk, Gunther Schuller, Stefan Skold,  Arturo Tamayo, Μύρων Μιχαηλίδης, Μίλτος Λογιάδης, Αλέξανδρος Μυράτ, Μάριος Παπαδόπουλος,  Νίκος Τσούχλος και 'Αλκης Μπαλτάς. 

Μέχρι στιγμής έχουν κυκλοφορήσει 9 CDs με μουσική του Γιώργου Κουμεντάκη σε ελληνικές και ξένες δισκογραφικές εταιρίες.

Ο Γιώργος Κουμεντάκης υπήρξε Καλλιτεχνικός Διευθυντής του Μουσικού Συνόλου «Ν. Σκαλκώτας» κατά την περίοδο 1999-2001. Διετέλεσε επίσης, Μουσικός Διευθυντής, Συνθέτης και Δημιουργός Μουσικού Σεναρίου των Τελετών Έναρξης και Λήξης των Ολυμπιακών Αγώνων της Αθήνας το 2004.

Νίκος Κυπουργός
Γεννήθηκε στην Αθήνα το 1952. Σπούδασε θεωρητικά της Μουσικής και σύγχρονες τεχνικές με τον Γιάννη A. Παπαϊωάννου και παράλληλα Νομικά και Πολιτικές Επιστήμες στο Πανεπιστήμιο της Αθήνας. Συνέχισε τις μουσικές του σπουδές στο Παρίσι (1979-83) με υποτροφία του ιδρύματος Ωνάση, στο Κονσερβατουάρ, καθώς και δίπλα στους Mαξ Nτόυτς, Iάννη Ξενάκη, κ.ά. Μελέτησε επίσης Εθνομουσικολογία και Μουσική Παιδαγωγική. 

Την πενταετία 1983-88 ασχολήθηκε ιδιαίτερα με τη μουσική εκπαίδευση, συμμετέχοντας στη σύνταξη ενός σύγχρονου ελληνικού μουσικοπαιδαγωγικού προγράμματος, και παράλληλα με την διδασκαλία σε ωδεία της Αθήνας και της Καλαμάτας καθώς και στο Πανεπιστήμιο Αθηνών.

Έχει γράψει φωνητική μουσική (το έργο του KNOTS για 16 φωνές τιμήθηκε με το A΄ Βραβείο στο Διεθνές Βήμα Συνθετών της UNESCO το 1979), ορχηστρική μουσική, μουσική δωματίου, μουσική χορού, τραγούδια, μιούζικαλ.

Στενός συνεργάτης του Mάνου Xατζιδάκι (Τρίτο Πρόγραμμα, Σείριος, Αγώνες Τραγουδιού κ.ά.) και ενορχηστρωτής σημαντικών έργων του.

Ασχολήθηκε ιδιαίτερα με τη μουσική για το θέατρο, συνεργαζόμενος με το Εθνικό Θέατρο, το KΘBE, το Θέατρο Τέχνης, το Αμφιθέατρο, το Ανοιχτό Θέατρο, τη Νέα Σκηνή, τις Μορφές, το Θέατρο του Νότου, κ.α.

Ασχολήθηκε όμως και με τη μουσική για τον κινηματογράφο, για την οποία τιμήθηκε με το Κρατικό Βραβείο του YΠΠO (Rom, 1990 -- Tο Πεθαμένο Λικέρ, 1993 --- Μεταίχμιο, 1994 -- Ελεύθερη Κατάδυση, 1995), καθώς και με το Βραβείο του Φεστιβάλ Κινηματογράφου Θεσσαλονίκης (Aenigmα est, 1990 -- O Δραπέτης, 1991 --Το Πεθαμένο Λικέρ, 1992 -- Μεταίχμιο και 'Ύποπτος Πολίτης, 1994). H μουσική του για το Πεθαμένο Λικέρ τιμήθηκε και με το Βραβείο Μουσικής στο Διεθνές Φεστιβάλ της Βαλένθια (1993) ενώ το Four Corners of Suburbia με το βραβείο Μουσικής στο Φεστιβάλ Avignon (2006)

Τα τελευταία 8 χρόνια ζει και εργάζεται στη Σύρο όπου δημιούργησε και την Ορχήστρα των Κυκλάδων, ένα πολυμελές σχήμα που αποτελείται αποκλειστικά από μουσικούς των Κυκλάδων και έχε ως σκοπό την αξιοποίηση των νέων δυνάμεων των Κυκλάδων στη μουσική και το τραγούδι.

Αλέξανδρος Μούζας
Σπούδασε ανώτερα θεωρητικά με τον Χάρη Ξανθουδάκη, ηλεκτρονική μουσική και τεχνικές στούντιο με τον Δημήτρη Καμαρωτό,  ενορχήστρωση με τον Κώστα Κλάββα και σύνθεση με τον Θόδωρο Αντωνίου. Σπούδασε Διοίκηση επιχειρήσεων στο Οικονομικό Πανεπιστήμιο Αθηνών. 

Έχει δεχθεί παραγγελίες έργων από το Μέγαρο Μουσικής Αθηνών (Asma Asmaton, 2008/ Πετροτσουλούφης, 2004/Η Τρίσα δεν έφυγε από το σπίτι, 1999), την Ορχήστρα των Χρωμάτων, την Καμεράτα,  την ορχήστρα «Alea III» της Βοστόνης, το Τρίτο Πρόγραμμα της Ελληνικής Ραδιοφωνίας), ενώ έργα του παίχτηκαν από την Κρατική Ορχήστρα Αθηνών, Καμεράτα , το Ελληνικό Συγκρότημα Σύγχρονης Μουσικής, την Ορχήστρα Πατρών κ.ά..


-Από το 1988 και μετά, συνεργάστηκε συστηματικά ως συνθέτης πρωτότυπης μουσικής για μεγάλο αριθμό τηλεοπτικών σειρών (ΕΤ-1, ΕΤ-2, Mega, Ant1, Alpha), ντοκιμαντέρ και διαφημίσεων. 

- Δέχτηκε παραγγελία από τον Οργανισμό «Αθήνα 2004» για τη σύνθεση μεγάλης σειράς μουσικών θεμάτων για διαφημιστικά «βίντεο» των Ολυμπιακών Αγώνων. 
-Την περίοδο 1998-2002 συνεργάστηκε με τον χορογράφο Κωνσταντίνο Μίχο και την ομάδα Λάθος Κίνηση και πρόσφατα με την ομάδα «Αίρεσις» του Γ. Μπαγουρδή.

-Υπήρξε διευθυντής παραγωγής στην έκδοση 12 CD της Πολιτιστικής Ολυμπιάδας («Αντίς για όνειρο» - δύο αιώνες ελληνικής μουσικής), και 4 CD συμφωνικής μουσικής Ελλήνων συνθετών της Ένωσης Ελλήνων Μουσουργών. 

- Υπήρξε καλλιτεχνικός διευθυντής του ελληνικού τμήματος του προγράμματος της Ευρωπαϊκής Ένωσης για νέους καλλιτέχνες και νέες τεχνολογίες (New Media Edge).                    

- Είναι παραγωγός σε πληθώρα μουσικών εκδηλώσεων, μεταξύ των οποίων και το Φεστιβάλ Θρησκευτικής Μουσικής Πάτμου.

Είναι manager του Ergon Ensemble και έχει δικιά του εταιρία παραγωγής ANAX-Cultural Projects

Από το 2009, με το έργο του Cam-Media συνεργάζεται με την Καμεράτα για το εκπαιδευτικό πρόγραμμα της ορχήστρας στα Γυμνάσια της Αττικής .Το Cam-Media προβλέπει την συμμετοχή, σε κάθε συναυλία, μεγάλου αριθμού μαθητών από κάθε σχολείο χρησιμοποιώντας πληθώρα υλικών, κατασκευών, ηχητικών πηγών και συσκευών σε ένα ιδιαίτερα δημιουργικό διαδραστικό περιβάλλον. Το έργο ηχογραφήθηκε και κυκλοφόρησε σε CD.

Διδάσκει σε σχολές της Αθήνας Μουσική Τεχνολογία και Μουσική Κινηματογράφου.

Άρθρα του για μουσική, κινηματογράφο και τεχνολογία έχουν δημοσιευτεί στην Καθημερινή, την Ελευθεροτυπία, στο περιοδικό Πολύτονο και στο www.classicalmusic.gr.
Έργα για ορχήστρα έχουν εκδοθεί από την εταιρία NAXOS στη σειρά “GREEK CLASSICS”

Είναι μέλος του Διοικητικού Συμβουλίου της Ένωσης Ελλήνων Μουσουργών.
QUILOMBO 
Το QUILOMBO Centro Cultural είναι ένα σωματείο με δεκάδες μέλη που  ιδρύθηκε και  λειτουργεί από το 2004. Ξεκίνησε από έναν πυρήνα ανθρώπων με αγάπη για την Αφροβραζιλιάνικη μουσική και κουλτούρα.
Η πρώτη επαφή με τους ρυθμούς της samba έγινε αρκετά χρόνια πριν από την ίδρυση του σωματείου. Πρώτος δάσκαλός, ο Ravi Magnifique, Ινδός ντράμερ και περκασιονίστας που ζει και εργάζεται στο Παρίσι.΄Εχοντας μια πολύχρονη εμπειρία και συνεργασίες με πολλούς καταξιωμένους μουσικούς της διεθνούς jazz σκηνής, ο  Ravi ασχολήθηκε με την Batucada και ίδρυσε Escolas de Samba σε διάφορες χώρες της Ευρώπης μεταξύ των οποίων και τη Batuca στην Ελλάδα. Η ομάδα αυτή υπήρξε το έναυσμα για τη δημιουργία του Quilombo.
Έπειτα από ένα διάστημα φιλοξενίας στο χώρο του Πολυτεχνείου, το 2004 το Quilombo πήρε τη μορφή σωματείου και απέκτησε έδρα στην οδό Παραμυθίας 23 όπου και λειτούργησε ως χώρος για πρόβες, μαθήματα μουσικής και χορού και σεμινάρια από Βραζιλιάνους δασκάλους που οδήγησαν στην ανανέωση, αφομοίωση και καλύτερη εκτέλεση μουσικού και χορευτικού υλικού από διάφορα μέρη της Βραζιλίας. Οι δραστηριότητες του Quilombo άρχισαν να καλύπτουν ένα ευρύ φάσμα. Show, live music events, parties, συμμετοχή σε ημερίδες, φεστιβάλ και ακτιβιστικές δράσεις, φιλοξενία άλλων μουσικών χορευτικών και θεατρικών σχημάτων, percussion & dance camps, παρουσιάσεις σε εκπαιδευτικούς χώρους όπως Σχολεία, Σχολές και Πανεπιστήμια. 
Φίλιππος Τσαλαχούρης  

 Σπούδασε φλάουτο και ανώτερα θεωρητικά Εθνικό Ωδείο με υποτροφία. Τα πτυχία του συνοδεύονται από διακρίσεις κ.α. 
Ανάμεσα στα εβδομήντα και πλέον έργα του ξεχωρίζουν τέσσερεις Συμφωνίες, μονόπρακτες όπερες, το Κοντσερτίνο για βιόλα, το Κοντσερτίνο για κοντραμπάσο, το Κοντσέρτο για πιάνο, η ελεγεία «Σμύρνη, η πόλη που ταξίδευε στον ουρανό» για βιολί και ορχήστρα, οι τρεις Λειτουργίες, η Σονάτα για βιολί & πιάνο, τα τέσσερα Κουαρτέτα εγχόρδων, οι 24 Ελληνικοί Χοροί για το Μουσείο Μπενάκη κ.ά.
 Έργα του παρουσιάστηκαν στην Ελλάδα, τη Ρωσία, την Ισπανία, τη Βουλγαρία, την Ουγγαρία, την Αγγλία, τη Γαλλία, τη Ρουμανία, την Ουρουγουάη, την Ιταλία, την Τουρκία, την Κίνα, την Ουκρανία και τη Γερμανία από συγκροτήματα όπως η Κρατική Ορχήστρα Αθηνών, η Χορωδία δωματίου της Ραδιοφωνίας της Μόσχας, η Χορωδία της Ακαδημίας Λιστ, η Συμφωνική ορχήστρα του Πάζαρτζικ, Φιλαρμονική «Μιχαήλ Ζόρα» του Bacau, οι Σολίστες της Πράγας, η Ορχήστρα των Χρωμάτων, το Νέο Ελληνικό Κουαρτέτο, το γυναικείο φωνητικό σύνολο Opus Femina, η συμφωνική Ορχήστρα του Πανεπιστημίου Dokuz της Σμύρνης, η Κλασική Ορχήστρα του Κιέβου κ.α. 
Έχει συνεργαστεί με τους σημαντικότερους θεατρικούς οργανισμούς της Ελλάδας συνθέτοντας τη μουσική για περισσότερα από σαράντα έργα. Βασικός μουσικός συνεργάτης του Θεάτρου Τέχνης «Κάρολος Κουν», από το 1991 μέχρι το 2005. Διδάσκει στο Ωδείο Αθηνών και το Ωδείο Κodaly. Είναι μέλος της Ένωσης Ελλήνων Μουσουργών. Έχει βραβευτεί από την Ακαδημία Αθηνών για το σύνολο του έργου του το 2008. 

Άννα Στερεοπούλου 
Η Άννα Στερεοπούλου δημιουργεί πάνω σε ένα είδος μουσικής, που συνδυάζει τα ελληνικά / μεσογειακά της ερεθίσματα με τα σύγχρονα ρεύματα της Ευρώπης. Κύριος στόχος στις συνθέσεις της είναι η ένωση–παραλληλισμός της Μουσικής με άλλες Τέχνες, όπως το Θέατρο, η Ποίηση, ο Κινηματογράφος, η Αρχιτεκτονική, ο Χορός, καθώς και η διοργάνωση-επιμέλεια-εκτέλεση Οπτικο-Ακουστικών / Multi-Media Συναυλιών. Έχει γράψει μουσική για Ορχήστρες (Βασιλική Ναυτική Ορχήστρα του Portsmouth, Feminarte), αλλά και μουσικά σύνολα, Φεστιβάλ, Θέατρο, Κινηματογράφο, Χορό κ.α. Μουσική της, έχει παρουσιαστεί στην Ελλάδα [Μέγαρο Μουσικής Αθηνών, Φεστιβάλ Σύμης, Φεστιβάλ Αμαρουσίου, 1ο & 2ο Φεστιβάλ Βωβού Κινηματογράφου (Ι.Μ.Κ.), κ.α.] και στο εξωτερικό [Portello River Festival & River Film Festival (Πάδοβα) -συνεργασία ως Μουσικός Σύμβουλος /Προγραμματισμός-, Inspirational Arts Festival, Thames Festival (Λονδίνο), Οικουμενικό Πατριαρχείο (Κωνσταντινούπολη), Sun-Yat-Sen University (Ταϊβάν), Congresso Astrofisico (Πανεπιστήμιο της Ινσούμπρια) και Centro Culturale di Varese (Ιταλία)]. Επίσης, μουσική για Θέατρο [Κρατικό Θέατρο Βορείου Ελλάδος, Θέατρο Άλμα (2011-2012), Θέατρο Φούρνος], Χορό [Royal Academy of Dance (Λονδίνο), ΑΕΝΑΟΝ Χοροθέατρο (Αθήνα)] και Κινηματογράφο [Bundes Film Festival (Βερολίνο, 2ο Βραβείο), Synch Festival, BBC «Homegrown Hollywood», London National Film Theatre, 'Yakumo Koizumi' Museum (Ματσούε-Ιαπωνία)]. Έχοντας ήδη στην δισκογραφία της την πρώτη ηχογραφημένη συλλογή της, «DANCE WITH ME» (Μουσική για Χορό/Χοροθέατρο – Βιβλιοπωλεία IANOS), η Άννα Στερεοπούλου πρόκειται να κυκλοφορήσει το νέο της album. Το project της “...ονειρογράφος...v.5.spindle”  παρουσιάστηκε στο 6o Portello River Festival (Πάντοβα – Ιταλία) και στο Ίδρυμα ΜΙΧΑΛΗΣ ΚΑΚΟΓΙΑΝΝΗΣ (Αθήνα), ενώ πρόκειται να παρουσιαστεί και σε άλλες πόλεις της Ευρώπης και της Ελλάδας.
Θύμιος Ατζακάς 
music-village.gr/udopia
O Θύμιος Ατζακάς γεννήθηκε στην Θεσσαλονίκη το 1971. Eίναι απόφοιτος του Νέου Ωδείου Θεσσαλονίκης, της Μουσικής Ακαδημίας της Κολωνίας και της Ακαδημία Μουσικής και Θεάτρου της Λειψίας. Από το 1998 ως το 2004 έζησε στο Βερολίνο. Κύρια ενασχόληση του είναι η ερμηνεία και εξερεύνηση διαφόρων νυκτών εγχόρδων. Πυρήνας της ενασχόλησης αυτής είναι το ευρύ τεχνικό και αισθητικό πεδίο που γεννάει το δίπολο ούτι – κιθάρα. Παράλληλα, και σε άμεση συνάφεια με τα παραπάνω, δραστηριοποιείται στη συγγραφή μουσικής και τον αυτοσχεδιασμό. Μέχρι σήμερα έχει εμφανιστεί, σαν σολίστας ή μέλος μουσικών συνόλων, σε διεθνή φεστιβάλ και projects σε Ελλάδα, Κύπρο, Ρουμανία, Ισπανία, Πορτογαλλία, Aγγλία, Γαλλία, Ιταλία, Βέλγιο, Γερμανία, Ελβετία, Μαρόκκο και Συρία ενώ ηχογράφησε και μαγνητοσκόπησε για την ελληνική ραδιοτηλεόραση, το WDR, την Deutsche Welle, το MDR, το Arte και το BBC. Ερμηνεύει και δισκογραφεί με σημαντικούς μουσικούς από ετερόκλητους χώρους, ενώ παράλληλα έχει ιδρύσει μουσικά σχήματα όπως το Armos Ensemble, το Tropos Quartett Berlin, και, μαζί με τον Αντώνη Ανισέγκο, το ΣΩΜΑ. Aπό το 2005 διδάσκει ούτι και συντονίζει μουσικά σύνολα στην κατεύθυνση ελληνικής παραδοσιακής μουσικής του Τμήματος Μουσικής Επιστήμης και Τέχνης του Πανεπιστημίου Μακεδονίας και παράλληλα είναι υποψήφιος διδάκτορας στο Τμήμα Πολιτισμικής Τεχνολογίας του Πανεπιστημίου Αιγαίου (Μυτιλήνη). Από το 2006, μαζί με τον Κώστα και τον Γιώργο, ανέλαβε την καλλιτεχνική διεύθυνση της διεθνούς διοργάνωσης ‘Μουσικό Χωριό’ που πραγματοποιείται κάθε καλοκαίρι στον Άγιο Λαυρέντιο Πηλίου.

Σινόπουλος Σωκράτης 
Γεννήθηκε στην Αθήνα. Σπούδασε κλασική κιθάρα και παράλληλα βυζαντινή μουσική και δημοτικό τραγούδι αρχικά στην σχολή του Σ.Καρά και στη συνέχεια στη σχολή των εκπαιδευτηρίων Ι.Τσιαμούλη. Το 1988 ξεκίνησε μαθήματα πολίτικης λύρας και λαούτου με τον Ross Daly και ένα χρόνο αργότερα έγινε μέλος του συγκροτήματός του «Λαβύρινθος». Σήμερα θεωρείται ένας από τους σημαντικότερους ερμηνευτές της πολίτικης λύρας διεθνώς, ενώ έχει συμβάλλει σημαντικά στην διάδοση και την εξέλιξη του οργάνου, ειδικά στο ρεπερτόριο λόγιας και λαϊκής μουσικής της Μικράς Ασίας. Τα τελευταία χρόνια συνεργάζεται με μουσικούς, συνθέτες και τραγουδιστές από την Ελλάδα και το εξωτερικό σε διάφορα μουσικά σχήματα, συμμετέχοντας σε ηχογραφήσεις και συναυλίες.  Το 2000 τιμήθηκε από το Υπουργείο Πολιτισμού με το Κρατικό Βραβείο Νέων Καλλιτεχνών: «Μελίνα Μερκούρη». Είναι Λέκτορας του  Τμήματος Μουσικής Επιστήμης και Τέχνης του Πανεπιστημίου Μακεδονίας.

H ορχήστρα των Κυκλάδων

Είναι μία πολύ «νέα» ορχήστρα που γεννήθηκε στην πρωτεύουσα των Κυκλάδων, με ιδρυτή και ανάδοχό της τον συνθέτη Νίκο Κυπουργό. Είναι ένα  πολυμελές σύνολο, τα μέλη του οποίου είναι όλα κάτοικοι του νησιού – επαγγελματίες μουσικοί και μη - και βασίζεται στην ιδέα αξιοποίησης της δεξιοτεχνίας τους σε μια μεγάλη ποικιλία οργάνων.

Η «Ορχήστρα των Κυκλάδων», συγκροτήθηκε με σκοπό να απλωθεί στο υλικό όλο και περισσότερων δημιουργών και να συνεργαστεί με γνωστούς συνθέτες και καλλιτέχνες αξιοποιώντας την πολυφωνία της και το ταλέντο των μελών της. 

Η ορχήστρα έχει ήδη αρχίσει να δημιουργεί το ρεπερτόριό της που περιλαμβάνει μουσική παραδοσιακή και έντεχνη από την Ελλάδα και τον κόσμο.
Ergon Ensemble 

Το ERGON ENSEMBLE πρωτοεμφανίστηκε το 2004 σαν άτυπο μουσικό σύνολο του Φεστιβάλ Παξών. Έχει πάρει την σημερινή μορφή του από το 2008. Απαρτίζεται από ταλαντούχους μουσικούς που έχουν συμμετάσχει, όλα αυτά τα χρόνια, στο International Ensemble Modern Academy στους  Παξούς.  

Το ERGON ENSEMBLE στηρίζεται σε ένα βασικό πυρήνα μουσικών και υποστηρίζεται, ανάλογα με το project, από μεγάλο αριθμό ταλαντούχων νέων καλλιτεχνών, που ειδικεύονται στη νέα μουσική, δημιουργώντας έτσι ένα ιδιαίτερα ευέλικτο σχήμα.

Σκοπός του συνόλου είναι η προώθηση των αριστουργημάτων της σύγχρονης μουσικής και του πρόσφατου διεθνούς ελληνικού ρεπερτορίου και η παρουσίασή του στο μεγαλύτερο δυνατό ακροατήριο. Οι προσπάθειές του στοχεύουν στην εξερεύνηση και ανάδειξη της μουσικής του καιρού μας, μέσα από υψηλού επιπέδου εκτελέσεις και ακρίβεια ερμηνείας, που αποτελούν ουσιαστική προϋπόθεση της ύπαρξής του. Ως ελληνικό μουσικό σύνολο, με συγκριτικό πλεονέκτημα την δυνατότητα άμεσης πρόσβασης στην ελληνική σύγχρονη εργογραφία, αποβλέπει στην προώθηση της ελληνική μουσικής δημιουργίας στην διεθνή σκηνή.

Έχει ήδη εμφανιστεί, με πλήθος συναυλιών, στο Μέγαρο Μουσικής Αθηνών και σε άλλους χώρους, λαμβάνοντας εξαιρετικές κριτικές, κυρίως για την αρτιότητα των εκτελέσεών του.

Οι προτεραιότητες του συνόλου, πέραν των συναυλιών, περιλαμβάνουν: δισκογραφία, εκπαιδευτικές δραστηριότητες και παραγωγές που συνδυάζουν άλλες μορφές τέχνης, όπως ο Χορός, το Μουσικό Θέατρο και τα Πολυμέσα.

Το ERGON ENSEMBLE έχει την καλλιτεχνική υποστήριξη του Ensemble Modern της Φρανκφούρτης και οδηγό την πολύχρονη πείρα του.
